Gauteng maak gereed vir wateronderbrekings by skoleArgieffoto Die departement van onderwys in Gauteng stel gebeurlikheidsplanne in plek om die kwessie van wateronderbrekings in skole in dié provinsie aan te spreek. Edward Mosuwe, hoof van die departement, het ŉ versoek aan die verskillende distriksdirekteure uitgereik om die departement van ŉ lys van skole te voorsien wat deur die wateronderbrekings geraak word. “Skole word gevolglik gemaan om wateronderbrekings by die onderskeie direkteure aan te meld sodat die nodige ondersteuning gebied kan word,” het Phumla Sekhonyane, woordvoerder van die departement, in ŉ verklaring gesê. Die departement was ook in gesprek met die rampbestuursentrum in die stad Johannesburg sodat water en watertenks vinnig aan die betrokke skole verskaf kan word. Dieselfde reëling kan getref word met skole dwarsoor die provinsie waar wateronderbrekings plaasvind.